  Майя Бывальцева Пиналъёслэн каникулъёссы дыръя, 21-тӥ южтолэзьысен, сюресъёс вылын кышкыттэмлыкез чакланэз кужмоятоно. Тужгес но нылпи садъёс но школаос котырын. Аппарат кенешонын муниципал кылдытэтъёслэн кивалтӥсьёссылы сыӵе куронэн вазиськиз элькун кивалтэтлэн тӧроез Виктор Савельев, ивортэ «Удмуртия» агентстволэн корреспондентэз. «Школаосын дышетонъя министерство но, эрикрадэз утись ёзэсъёс но ужаны кулэ. Сюресъёс вылын кышкыттэмлыкез радъян сярысь сюлмаськыны кулэ татын пукисьёс но. Нош нырысь ик мон вазиськисько муниципал кылдытэтъёслэн кивалтӥсьёссылы. 3 арня талэсь азьвыл ми бадӟым ӧриен люкаськылӥмы, ГИБДД ласянь куаретонъёс вань ёросъёслы чузъяськизы. Мон уг вераськы сюреслэн ӟечлыкез сярысь, вераськон мынэ сюрес пусъёс, гожъёс, пыдын выжон интыос сярысь, нырысь ик, школаос но нылпи садъёс вӧзын. Отын югдурез чаклан кужмоятэмын луыны кулэ», — вераз Виктор Савельев. Удмуртиысь кунпуш ужъёсъя министерствоын ивортэмъя, 9–20 южтолэзе улосвылысь сюресъёс вылын шугадӟонэ шедемъёсын 34 шудтэм учыр пусъемын. Отын 4 адями быриз, 36 мурт сӧсырмиз, соос пӧлын 4 нылпиос. «Туннэ тулыс каникулъёс кутскизы, тросэз нылпиос рос-прос чаклантэк кылё, со эрикрадэз утён вылын уродэн шӧдӥське. Администрациосын ужасьёсын, дышетӥсьёсын, калык дружинникъёсын рейдъёс радъяно, озьы ик, уйин но ӝытазе. Со юэм быдэ вуымтэосты, соослы кудӟытӥсьсэ вузасьёсты, юонэ кыскисьёсты, баръёсын, ресторанъёсын, калыко интыосын огназы ветлӥсь пиналъёсты шараяны юрттоз», — вераз Удмуртиысь кунпуш ужъёсъя министрлэн воштӥсез Сергей Поволоцкий. Эрикрадэз утисьёс рейдъёсты кутскыны чаклало 21-тӥ южтолэзе. «Муниципал кылдытэтъёслэн кивалтӥсьёссылы верасько: котькуд ар каникулъёс дыръя пиналъёс йӧ вылэ потыло — нискыланы, шудыны. Кытын йӧ кошке ни, соос йӧ вылын нискылало, сое туж сак чакланы кулэ. Кылем арын быремъёс вал. Туэ сыӵе учыръёс медаз луэ, вань ужрадъёсты кулэезъя ортчытоно», — пусйиз МЧС-лэн элькунъя валтӥсь управлениезлэн кивалтӥсез Пётр Фомин. Тодэ вайытом, элькунысь школаосын тулыс каникулъёс ортчозы 21–27 южтолэзе. Тегъёс: ВикторСавельев МВД МЧС Удмуртия каникулъёс  